b'\n_START_ARTICLE_\nStipan Kopilovi\xc4\x87 (slikar)\n_START_PARAGRAPH_\nStipan Kopilovi\xc4\x87 (Bajmak, 24. o\xc5\xbeujka 1877. - Ba\xc4\x8dka Topola (hrv. "Topolje"), 18. o\xc5\xbeujka 1924.) je bio ba\xc4\x8dki hrvatski slikar impresionist. U ma\xc4\x91arskim ga se izvorima naziva Istv\xc3\xa1n Kopilovics._NEWLINE_Rodio se u siroma\xc5\xa1noj obitelji bunjeva\xc4\x8dkih Hrvata, kao sedmo dijete. Prvi mu je posao bio posao brija\xc4\x8dkog u\xc4\x8denika. Jednom kad je neka od stranaka primijetila njegov slikarski dar, preporu\xc4\x8dila ga je ma\xc4\x91arskom grafi\xc4\x8daru Gust\xc3\xa1vu Morelliju (1848.-1909.) koji je bio profesor i ravnatelj Ma\xc4\x91arske zemaljsko\xe2\x80\x93kraljevske \xc5\xa1kole za crtanje (Mintarajztanod\xc3\xa1) u Budimpe\xc5\xa1ti, od 1883. godine predavao na \xc5\xa0koli primijenjenih umjetnosti._NEWLINE_Iako Kopilovi\xc4\x87 nije ostavio mnogo djela iza sebe (dosad se zna za 23 njegova djela), za povijest umjetnosti je bitan \xc5\xa1to njimie dolazi do preokreta u likovnoj djelatnosti ba\xc4\x8dkih Hrvata, jer se tematikom odvojio od lokalnog izri\xc4\x8daja. _NEWLINE_Slikao je u tehnici ulja, a nekoliko slika mu ukra\xc5\xa1ava zidove u crkvi u Bajmoku._NEWLINE_U spomen Stipanu Kopilovi\xc4\x87u je u listopadu 2007., u suboti\xc4\x8dkoj Zavi\xc4\x8dajnoj galeriji "Dr Vinko Per\xc4\x8di\xc4\x87", postavljena izlo\xc5\xbeba nazvana "Impresionisti"._NEWLINE_2011. je godine Zavod za kulturu vojvo\xc4\x91anskih Hrvata u svojoj biblioteci Prinosi za istra\xc5\xbeivanje likovne ba\xc5\xa1tine objavio knjigu Bele Durancija "Slikar Stipan Kopilovi\xc4\x87 1877.-1924.\xc2\xab\xc2\xa0". Ostali suradnici na projektu su bili urednik Tomislav \xc5\xbdigmanov, stru\xc4\x8dna suradnica Olga \xc5\xa0ram, likovni opremitelj Darko Vukovi\xc4\x87, tehni\xc4\x8dki urednik G\xc3\xa1bor M\xc3\xa9sz\xc3\xa1ros, fotografije Augustin Juriga._NEWLINE_Danas se ulica u Subotici zove po Stipanu Kopilovi\xc4\x87u.'